โบรกฯดัมพ์ค่าคอมมิชชัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เรียกลูกค้า50ล.ขึ้นไปเทรดฟรี ปลดเกณฑ์กก.ไขว้กลุ่มการเงิน
โพสต์ทูเดย์ — โบรกเกอร์ดัมพ์ค่าคอมมิชชัน ลูกค้าซื้อขาย 50 ล้านบาทขึ้นไปไม่ต้องจ่ายค่าธรรมเนียม
แหล่งข่าวจากโบรกเกอร์ เปิดเผยว่า ขณะนี้มีโบรกเกอร์หลายรายคิดค่านายหน้าซื้อขาย (คอมมิชชัน) สำหรับการซื้อขายตั้งแต่ 50 ล้านบาทขึ้นไป ที่อัตรา 0% หรือฟรี ส่วน 20 ล้านบาทขึ้นไป คิด 0.10% ขณะที่สมาคมบริษัทหลักทรัพย์ กำหนดอัตราอ้างอิงในส่วนการซื้อขาย 20 ล้านบาทขึ้นไป อยู่ที่ 0.15% 
สำหรับโบรกเกอร์ที่จะดัมพ์ค่าคอมมิชชัน คาดว่าเป็นโบรกเกอร์ที่มีปริมาณการซื้อขายมากๆ สวนทางกับภาวะตลาดหุ้นขาลง
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต. อนุญาตให้โบรกเกอร์ต่างประเทศสามารถให้คำแนะนำในหุ้นหรือสัญญาซื้อขายล่วงหน้าแก่นักลงทุนไทยได้ โดยไม่ถือว่าเป็นการประกอบธุรกิจที่ปรึกษาการลงทุน หรือที่ปรึกษาสัญญาซื้อขายล่วงหน้า หากปฏิบัติดังนี้ คือ
กรณีให้คำแนะนำนักลงทุนสถาบัน โบรกเกอร์ต่างประเทศ ก็สามารถทำได้ โดยไม่ต้องขอใบอนุญาต โดยต้องเป็นคำแนะนำเกี่ยวกับหลักทรัพย์หรือสัญญาซื้อขายล่วงหน้า ที่ซื้อขายในต่างประเทศเท่านั้น แต่ถ้าเป็นนักลงทุนรายย่อย ต้องดำเนินการผ่านโบรกเกอร์ไทย
“วัตถุประสงค์การอนุญาตนี้เพื่อให้ผู้ลงทุนไทยมีแหล่งข้อมูลใช้ประกอบการตัดสินใจลงทุนที่น่าเชื่อถือ และเป็นการเตรียมความพร้อมรองรับโครงการ เชื่อมโยงการซื้อขายระหว่างตลาดหลักทรัพย์ในกลุ่มประเทศอาเซียน (ASEAN Linkage) ที่จะเกิดขึ้นในอนาคต
นอกจากนี้ ก.ล.ต. ได้ยกเลิกคุณสมบัติของผู้บริหารโบรกเกอร์ โดยอนุญาตให้โบรกเกอร์ (บล.) แต่งตั้งผู้บริหารของบล. อื่นเป็นผู้บริหารของตนได้ หากบล. มีระบบในการป้องกันมิให้เกิดความขัดแย้งทางผลประโยชน์ และลดระยะเวลาการพิจารณาให้ความเห็นชอบผู้บริหารบล. ผู้จัดการกองทุน และผู้ติดต่อกับผู้ลงทุน ลงเหลือ 5 วันทำการ (เดิม 30 วัน) 
“เกณฑ์ใหม่ ธุรกิจในกลุ่มการเงินเดียวกัน สามารถส่งกรรมการไขว้กันได้ เพื่อให้เกิดความคล่องตัวและยืดหยุ่นในการบริหารโครงสร้างการทำธุรกิจของกลุ่มบริหารการเงิน และไม่ต้องนั่งบริหารเต็มเวลา แต่ต้องมีความสามารถบริหารงานได้อย่างมีประสิทธิภาพ อย่างน้อย 180 วัน มีผลใช้บังคับตั้งแต่วันที่ 1 ก.พ. 2553”
นอกจากนี้ ปรับปรุงวิธีการดำรงและการคำนวณเงินกองทุนสภาพคล่องสุทธิ (Net Capital : NC) โดยให้ดำรงเงินกองทุนส่วนเพิ่ม (Cushion) อีก 7% ของหนี้สินอนุพันธ์ทางการเงิน และปรับปรุงค่าความเสี่ยง (Hair Cut) ของหุ้นที่ตลาดหลักทรัพย์กำหนดใช้แคชบาลานซ์ ให้มีค่าความเสี่ยงในอัตรา 1.5 เท่าของอัตราปกติ และหากเข้าเกณฑ์การกระจุกตัวให้คำนวณในอัตรา 2 เท่าของอัตรา มีผลวันที่ 1 มี.ค.นี้ 
นายธีระชัย ภูวนาถนรานุบาล เลขาธิการก.ล.ต. กล่าวว่า การที่ธนาคารแห่งประเทศไทย (ธปท.) ขยายวงเงินให้สำนักงานจัดสรรให้ไปลงทุนในหลักทรัพย์ต่างประเทศเพิ่มเป็น 5 หมื่นล้านเหรียญสหรัฐ นั้น เพื่อให้ทุกฝ่ายใช้เป็นเครื่องมือในการบริหารความเสี่ยงเรื่องอัตราแลกเปลี่ยนเพื่อลดต้นทุนทางการเงิน มากกว่าที่จะมองว่าเพื่อลดความผันผวนค่าเงินบาท
สำหรับความคืบหน้าในการหาต้นตอข่าวลือจนทำให้ดัชนีหุ้นร่วงในเดือนต.ค.ปีที่ผ่านมาว่า ขณะนี้อยู่ในขั้นตอนขอข้อมูลเพิ่มเติมจากทางการต่างประเทศ หลังได้รับข้อมูลจากโบรกเกอร์ต่างประเทศเกี่ยวกับบัญชีลูกค้าที่มีการซื้อขาย 20 บัญชีเมื่อเดือนพ.ย.ที่ผ่านมา